b"\n_START_ARTICLE_\nTerminija\n_START_PARAGRAPH_\nTerminija \xe2\x80\x93 kalbos termin\xc5\xb3 visuma; kurios nors srities termin\xc5\xb3 visuma. Terminij\xc4\x85 tiria mokslas terminologija._NEWLINE_Kartais terminija vadinama terminologija. Tai angl\xc5\xb3 ir kit\xc5\xb3 kalb\xc5\xb3 \xc4\xaftaka, kadangi jose \xc5\xbeodis terminology rei\xc5\xa1kia tiek 'terminologija, mokslas apie terminus', tiek 'terminija'._NEWLINE_Terminijos b\xc5\xabkl\xc4\x97 ir raida susijusi su tautos kult\xc5\xabrine, politine, ekonomine pad\xc4\x97timi, jos kalbos funkcionavimo mastu \xc4\xafvairiose \xc5\xbemoni\xc5\xb3 veiklos srityse. Nuo to, kaip pla\xc4\x8diai vartojami terminai \xc4\xafvairi\xc5\xb3 veiklos sri\xc4\x8di\xc5\xb3 reikalams, priklauso termin\xc5\xb3 gausumas. Tokios sritys kaip biologija (botanika, zoologija), medicina, turi tarptautiniu mastu tvarkom\xc4\x85 lotyni\xc5\xa1k\xc4\x85 terminij\xc4\x85._NEWLINE_Pagrindinis terminijos \xc5\xa1altinis yra tos pa\xc4\x8dios kalbos priemon\xc4\x97s (literat\xc5\xabrin\xc4\x97s kalbos ir tarmi\xc5\xb3 leksika, \xc5\xbeod\xc5\xbei\xc5\xb3 ir j\xc5\xb3 jungini\xc5\xb3 daryba), tik dalis termin\xc5\xb3 skolinama i\xc5\xa1 kit\xc5\xb3 kalb\xc5\xb3. Da\xc5\xbeniausiai tai vadinamieji tarptautiniai \xc5\xbeod\xc5\xbeiai. Kartais skoliniai gali patekti per kalbas tarpininkes. Kai kuriose kalbose daug termin\xc5\xb3 skolini\xc5\xb3 i\xc5\xa1 tame regione pla\xc4\x8diai vartojamos kalbos._NEWLINE_Mokslo ir technikos terminija Europos kalbomis prad\xc4\x97ta kurti renesanso laikais. Iki tol ji buvo lotyni\xc5\xa1ka._NEWLINE_Lietuvi\xc5\xb3 terminijos raida prasid\xc4\x97jo XVI a. vid., pasirod\xc5\xbeius knygoms lietuvi\xc5\xb3 kalba. Mokslo terminija pla\xc4\x8diau prad\xc4\x97ta kurti XIX a. (S. Daukantas, J. Pabr\xc4\x97\xc5\xbea, L. Ivinskis), o ypa\xc4\x8d spar\xc4\x8diai buvo kuriama XX a. pirmaisiais de\xc5\xa1imtme\xc4\x8diais, kai pagaus\xc4\x97jo lietuvi\xc5\xa1k\xc5\xb3 leidini\xc5\xb3, i\xc5\xa1sipl\xc4\x97t\xc4\x97 \xc5\xa1vietimas lietuvi\xc5\xb3 kalba, \xc4\xafsteigus lietuvi\xc5\xb3 kalba d\xc4\x97s\xc4\x8diusias auk\xc5\xa1t\xc4\x85sias mokyklas. \xc5\xa0iuo metu daugelio sri\xc4\x8di\xc5\xb3 lietuvi\xc5\xb3 terminija yra susidariusi, ji toliau pl\xc4\x97tojama bei tvarkoma. Nuo XX a. pr. leid\xc5\xbeiami termin\xc5\xb3 \xc5\xbeodynai, i\xc5\xa1 XIX a. yra i\xc5\xa1lik\xc4\x99 rankra\xc5\xa1tini\xc5\xb3."